Na osnovu Zaključka Vlade FBiH V. broj 1722/22 od 24.11.2022. godine i Odluke o usvajanju Programa utroška sredstava „Tekući transferi drugim nivoima vlasti i fondovima - Podrška Evropske unije Bosni i Hercegovini u cilju ublažavanja negativnog socio-ekonomskog uticaja energetske krize“ utvrđen budžetom Federacije BiH za 2023. godinu Federalnom ministarstvu prostornog uređenja (Službene novine FBiH br. 66/23, 12/24), Fond za zaštitu okoliša Federacije Bosne i Hercegovine raspisuje:

# JAVNI POZIV

**za dodjelu sredstava iz budžetske podrške EU za provođenje mjera energijske efikasnosti u stambenim objektima – JP BPEU SS 2024-1**

**Ukupni iznos budžetske podrške EU raspoloživ po ovom Pozivu je 4.457.773,84 KM**

**Javni poziv je otvoren za podnošenje prijavado 30.08.2024. godine**

**Rok za implementaciju mjera je 31.10.2024. godine**

Paket budžetske podrške Evropske unije za ublažavanje negativnih posljedica energetske krize i poticanja energetske tranzicije je osigurao sredstva u vidu bespovratne pomoći ranjivim domaćinstvima i privredi na Zapadnom Balkanu, na koja je u pripadajućem iznosu Bosna i Hercegovina ostvarila pravo usvajanjem Akcionog plana od strane Vijeća ministara Bosne i Hercegovine.

Za potrebe provedbe ovog Akcionog plana, gdje je jedna od komponenti upravo pomoć stambenom sektoru u energetskoj tranziciji, Vlada Federacije Bosne i Hercegovine je donijela Odluku o usvajanju Programa utroška sredstava „Tekući transferi drugim nivoima vlasti i fondovima - Podrška evropske unije Bosni i Hercegovini u cilju ublažavanja negativnog socio-ekonomskog uticaja energetske krize“ utvrđen budžetom Federacije BiH za 2023. godinu Federalnom ministarstvu prostornog uređenja (u daljem tekstu: Program utroška sredstava) i jasno definisala kriterije za njihovu raspodjelu.

Predviđeni način dodjele sredstava je putem javnog poziva za čiju provedbu je nadležan Fond za zaštitu okoliša FBiH (u daljem tekstu: Fond).

Pružanje ovog vida podrške najjasniji je signal Evropske unije prema zemljama kandidatima za članstvo da napredak na putu ka Evropskoj uniji ima značajne socio-ekonomske benefite kako za stanovništvo i privredu tako i za državu u cjelini.

# PREDMET JAVNOG POZIVA

Predmet Javnog poziva je prikupljanje prijava za dodjelu bespovratnih sredstava EU kroz budžetsku podršku fizičkim licima (građanima) vlasnicima stambenih objekata **za mjere energijske efikasnosti koje se planiraju realizovati ili su realizovane nakon 03.11.2023. godine**.

Ovaj Javni poziv podrazumijeva **korištenje bespovratnih sredstava za sufinansiranje provođenja mjera povećanja energijske efikasnosti u postojećim stambenim objektima koji su u upotrebi.**

Pod stambenim objektom u smislu ovog Poziva podrazumijeva se:

* individualna/porodična kuća;
* stambena jedinica u sklopu individualne/porodične kuće ukoliko posjeduje vlastito mjerno mjesto za električnu energiju na ime podnosioca prijave, koji je ujedno njen vlasnik/suvlasnik;
* stambena jedinica/stan u zgradi kolektivnog stanovanja.

**Maksimalni iznos bespovratnih sredstava koji se po objektu može dodijeliti je 50% od ukupne investicije, ali ne više od 5.000,00 KM uključujući PDV.**

Shodno rezultatima obrade zaprimljenih prijava kroz prethodni Javni poziv, dio rezervisanog budžeta (prijave čija je obrada i realizacija u toku) bit će raspoloživ kroz ovaj Javni poziv. Raspoloživi budžet po ovom Javnom pozivu je dostupan na stranici <https://e-prijava.fzofbih.org.ba/>

* 1. **Mjere koje mogu biti predmet prijave**

Podnosilac prijave na Javni poziv može podnijeti prijavu za sufinansiranje provođenja jedne ili više navedenih mjera, i to:

1. U individualnim/porodičnim kućama:

* toplotna izolacija vanjskih zidova cijelog objekta (s vanjske strane) - na način i prema uslovima datim u Prilogu 1 ovog Poziva;
* toplotna izolacija stropa (prema tavanu) ili toplotna izolacija krova - na način i prema uslovima datim u Prilogu 1 ovog Poziva;
* toplotna izolacija poda na tlu – na način i prema uslovima datim u Prilogu 1 ovog Poziva;
* cjelovita zamjena vanjske stolarije (prozori i vrata) - na način i prema uslovima datim u Prilogu 1 ovog Poziva;
* unaprjeđenje sistema za proizvodnju i distribuciju toplotne energije za grijanje prostora i/ili pripremu potrošne tople vode: instalacija kotlova na pelet, toplotnih pumpi, gasnih kondenzacijskih kotlova, solarnih kolektora za proizvodnju potrošne tople vode - na način i prema uslovima datim u Prilog 1 ovog Poziva.

Sa ovom mjerom može se prijaviti samo u slučaju da individualna/porodična kuća nije priključena na funkcionalan sistem daljinskog grijanja (toplanu).

Sistem unutrašnjeg razvoda grijanja može biti predmetom sufinansiranja samo u slučaju ako se podnosi prijava za mjeru instalacije kotla ili toplotne pumpe.

1. U stambenim jedinicama (stanovima) u individualnim/porodičnim kućama i zgradama kolektivnog stanovanja:

* Cjelovita zamjena vanjske stolarije (prozori i vrata) - na način i prema uslovima datim u Prilogu 1 ovog Poziva;
* unaprjeđenje sistema za proizvodnju i distribuciju toplotne energije za grijanje prostora i/ili pripremu potrošne tople vode: instalacija kotlova na pelet, toplotnih pumpi ili gasnih kondenzacijskih kotlova - na način i prema uslovima datim u Prilog 1 ovog Poziva.

Sa ovom mjerom može se prijaviti samo u slučaju da stambena jedinica/stan nije priključena na funkcionalan sistem daljinskog grijanja (toplanu).

Sistem unutrašnjeg razvoda grijanja može biti predmetom sufinansiranja samo u slučaju ako se podnosi prijava za mjeru instalacije kotla ili toplotne pumpe.

**Napomena:**

Porodična kuća sa više zasebnih stambenih jedinica na Poziv se može prijaviti ili kao „individualna/ porodična kuća“ (opcija A) ili kao „stambena/e jedinica/e u sklopu individualne/porodične kuće“ (opcija B). U slučaju opcije B, stambena jedinica u sklopu individualne/porodične koja je predmet prijave mora posjedovati vlastito mjerno mjesto za električnu energiju na ime podnosioca prijave, koji je ujedno njen vlasnik/suvlasnik.

Ukoliko se podnosi prijava za individualnu/porodičnu kuću (opcija A), potrebno je obezbijediti saglasnost svih suvlasnika objekta (ukoliko ih ima više), a zasebne stambene jedinice u sklopu tog objekta, u tom slučaju, ne mogu biti predmetom dodatne prijave za sufinansiranje mjera (opcija B). Odnosno, ukoliko se podnesena prijava odnosi na „individualnu/porodičnu kuću“, dodatne prijave koje se odnose na „stambene jedinice iz te porodične kuće“ nisu prihvatljive i bit će odbijene.

Da li će se porodična kuća sa više zasebnih stambenih jedinica prijaviti kao „individualna/porodična kuća“ (opcija A) ili će se prijaviti zasebne „stambene jedinice u porodičnoj kući“ (opcija B), odluka je vlasnika/suvlasnika porodične kuće.

Sva oprema i materijali koji su predmet prijave moraju biti tvornički novi, odnosno da se prvi put stavljaju u upotrebu.

* 1. **Korisnici sredstava i uslovi učešća**

Na Javni poziv mogu se prijaviti sva punoljetna zainteresovana fizička lica (građani) koja su vlasnici/suvlasnici stambenih objekata na području Federacije Bosne i Hercegovine.

Uslovi za učešće na Pozivu:

* da podnosilac prijave ima prijavljeno prebivalište na adresi objekta koji je predmet prijave;
* da se objekat koji je predmet prijave nalazi na području Federacije Bosne i Hercegovine;
* da je objekat koji je predmet prijave legalno izgrađen, te da je u upotrebi;
* da podnosilac prijave ima vlasništvo/suvlasništvo nad objektom koji je predmet prijave;
* u slučaju suvlasništva, da je osigurana saglasnost svih suvlasnika za implementaciju mjera – kada se kao objekat prijavljuje individualna/porodična kuća;
* da je podnosilac prijave obezbijedio potrebno vlastito učešće/sredstva za zatvaranje finansijske konstrukcije projekta;
* da podnosilac prijave prihvata uslove učešća definisane ovim Javnim pozivom;
* da je saglasan sa korištenjem ličnih podataka od strane Fonda za potrebe ovog Javnog poziva;
* da podnosilac prijave na Javni poziv prijavljuje samo jedan objekat;
* da podnosilac prijave nije ostvario finansijsku pomoć, odnosno podršku energetski siromašnim potrošačima/ugroženim domaćinstvima da prevaziđu povećanje cijena za grijanje, iz budžetske podrške EU, putem Federalnog ministarstva rada i socijalne politike;
* da je svaka mjera za koju se podnosi prijava cjelovita, odnosno da se ne podnosi prijava za djelimičnu provedbu mjere (npr. toplotna izolacija samo jednog vanjskog zida ili samo jednog sprata kuće, zamjena dijela stolarije);
* da sve mjere poboljšanja energijske efikasnosti za koje se podnosi prijava zadovoljavaju minimalne tehničke standarde i uslove definisane u **Prilogu 1** ovog poziva;
* da će mjere koje su predmet prijave realizovati najdalje do 31.10.2024. godine;
* da je podnesena prijava na Javni poziv potpuna, odnosno da sadrži svu potrebnu obaveznu dokumentaciju, u skladu sa tačkom 2. ovog Poziva, te da je podnesena na način definisan Pozivom;
* da su ispunjeni i drugi uslovi utvrđeni Javnim pozivom.

Pravo prijave nemaju sljedeća lica i članovi njihovih domaćinstava: radnici Fonda, članovi Upravnog i Nadzornog odbora Fonda, članovi Radne grupe formirane Rješenjem o imenovanju radne grupe za izradu kriterija za dodjelu grant sredstva i praćenje realizacije budžetske podrške Evropske unije za energetske potrebe u Federaciji Bosne i Hercegovine („Službene novine Federacije BiH”, broj 11/23; 42/23, 74/23 i 36/24).

Objekti koji nisu prihvatljivi za sufinansiranje putem Javnog poziva su:

* objekti koji su devastirani;
* objekti koji su strukturno neispravni, tj. imaju veća strukturalna oštećenja koja mogu ugroziti integralnu stabilnost objekta nakon implementacije mjera poboljšanja EE;
* objekti koji nisu u skladu sa važećim planskim dokumentima;
* objekti za koje nije riješen imovinsko-pravni status;
* objekti pod kulturno-historijskom zaštitom;
* objekti koji su u fazi izgradnje u trenutku objave Javnog poziva;
* objekti na koje se prvi put ugrađuju/instaliraju materijali i oprema (npr. prvi put ugradnja vanjske stolarije sl.);
* objekti za koje su po Javnom pozivu JP BPEU SS 2023-1 prethodno odobrena sredstva sufinansiranja iz budžetske podrške EU.

# OBAVEZNA DOKUMENTACIJA

Prijavljivanje na Javni poziv podnosilac prijave obavlja elektronski (e-prijavom) i to elektronskim popunjavanjem Prijavnog obrasca uz koji je potrebno izvršiti učitavanje (upload) **obavezne dokumentacije na način opisan u tački 3. ovog Poziva**, a koju čine:

1. Ovjerena Izjava podnosioca prijave čiji je obrazac dostupan u **Prilogu 2** Poziva – **Izjava I** (ovjera se vrši kod nadležnog organa):
   * o osiguranju sredstava za zatvaranje finansijske konstrukcije projekta;
   * o prihvatanju uslova učešća datih u Javnom pozivu;
   * da po izvršenoj ugradnji opreme koja je predmet sufinansiranja, ista neće biti predmet prodaje, niti poklona, 3 (tri) godine od dana završetka projekta (ukoliko to bude jedna od realizovanih mjera);
   * da će se mjere koje su predmet prijave realizovati najdalje do 31.10.2024. godine;
   * da će omogućiti licima koje ovlasti Fond pristup objektu godinu dana nakon realizacije mjera, radi verifikacije namjenskog korištenja istih;
   * da je saglasan za korištenje ličnih podataka od strane Fonda samo za potrebe Javnog poziva;
   * da nije ostvario finansijsku pomoć, odnosno podršku energetski siromašnim potrošačima/ugroženim domaćinstvima da prevaziđu povećanje cijena za grijanje, iz budžetske podrške EU, putem Federalnog ministarstva rada i socijalne politike;
   * da nije prethodno ostvario pravo sufinansiranja iz budžetske podrške EU po pozivu JP BPEU SS 2023-1.

Prijava koja sadrži Izjavu I u kojoj nije upisan adekvatan iznos vlastitog učešća ili Izjavu koja nije ovjerena kod nadležnog organa, smatrat će se nekompletnom i bit će odbijena.

1. U slučaju suvlasništva nad objektom, ovjerene izjave svih suvlasnika, kojima se daje saglasnost za implementaciju mjera poboljšanja energijske efikasnosti na objektu koji je predmet prijave na Javni poziv, čiji je obrazac dostupan u **Prilogu 3** Poziva – **Izjava II** (ovjera se vrši kod nadležnog organa) – dostavlja se samo kada se kao objekti prijavljuju „individualne/porodične kuće“;

Suvlasništvo se utvrđuje isključivo putem ZK dokumenta, te ukoliko se za svakog suvlasnika nekretnine navedenog u ZK izvatku/posjedovnom listu ne dostavi ovjerena Izjava suvlasnika, prijava će se smatrati nekompletnom i bit će odbijena.

1. Zemljišnoknjižni izvadak za objekat koji je predmet prijave, izdat od strane nadležnog suda ili u slučaju da isti nije moguće ishodovati, dostaviti Posjedovni list izdat od strane nadležnog općinskog organa uprave (katastar), ne stariji od 30 dana računajući od dana prijave na Javni poziv – original;

Napomena za individualne/porodične kuće i stambene jedinice u porodičnim kućama: Ukoliko u ZK izvatku nije uknjižen objekat koji je predmet prijave, već samo zemljište na kojem se isti nalazi, pored ZK izvatka potrebno je dostaviti i rješenje o odobrenju za građenje (građevinsku dozvolu) ili rješenje za korištenje objekta (upotrebnu dozvolu) - original;

Ukoliko se isključivo ZK izvatkom/Posjedovnim listom ne potvrdi da je podnosilac prijave vlasnik/suvlasnik objekta, odnosno ukoliko se vlasništvo dokazuje nekim drugim aktom (Rješenje o naslijeđivanju ili sl.) prijava će biti odbijena. Prijava će biti odbijena i u slučaju da u ZK izvatku/Posjedovnom listu nije upisan/uknjižen objekat a za isti nije dostavljena građevinska ili upotrebna dozvola.

1. Uvjerenje/obavještenje o prijavljenom prebivalištu podnosioca prijave na adresi objekta koji je predmet prijave na Javni poziv (CIPS obrasci PBA-3 ili PBA-4) – izdato od strane kantonalnog ministarstva unutrašnjih poslova, ne starije od 30 dana računajući od dana prijave na Javni poziv – original;

Prijave uz koje se dostave neki drugi obrasci umjesto PBA-3 ili PBA-4, smatrat će se nekompletnim i bit će odbijene.

1. Važeća lična karta;
2. Računi za uslugu snabdijevanja električnom energijom za posljednja 3 (tri) mjeseca koja prethode datumu prijave na Javni poziv (kao dokaz o stalnom boravku na adresi objekta koji je predmet prijave). Adresa mjernog mjesta na računu mora odgovarati adresi objekta koji je predmet prijave. Dostavljaju se cijeloviti računi na kojima je jasno vidljiva ostvarena potrošnja u kWh. Zbir utrošene električne energije za ta 3 (tri) mjeseca, mora iznositi minimalno 300 kWh. – original ili kopija cijelog računa;

Ukoliko se adresa (naziv ulice ili kućni broj) objekta iz Uvjerenja o prebivalištu i adresa mjernog mjesta na računu za električnu energiju razlikuju, a radi se o istom objektu, podnosioc prijave je obavezan dostaviti izjavu pod punom materijalnom i krivičnom odgovornošću, da se radi o istom objektu, odnosno da adresa mjernog mjesta odgovara adresi iz CIPS uvjerenja, uz pojašnjenje razloga navedenog odstupanja.

Izjavu je potrebno ovjeriti kod nadležnog organa (općina/notar) i učitati u sistem „e-prijava“ uz račune za električnu energiju.

Prijava za koju se adrese mjernog mjesta i prijavljenog objekta/prebivališta razlikuju a ne dostavi se navedena Izjava ovjerena kod nadležnog organa, ili prijava uz koju se umjesto cijelog računa za el.energiju dostave samo odresci/slipovi/uplatnice, ili prijava koja ne sadrži tražene račune za el.energiju kojima se postiže minimalna ukupna potrošnja energije, smatrat će se nekompletnom i bit će odbijena.

1. Foto-dokumentacija vanjskog izgleda objekta koji je predmet prijave na Javni poziv, s cjelovitim prikazom svih fasadnih površina/strana objekta. Za individualne porodične kuće i stambene jedinice u individualnim kućama dostaviti minimalno 4 (četiri) fotografije, gdje svaka fotografija prikazuje cjelovito jednu stranu/fasadu objekta, s kojih će biti cjelovito vidljive sve strane objekta i spratnost objekta. Za stambene jedinice u zgradama kolektivnog stanovanja: dostaviti adekvatan broj prikaza shodno orjentaciji stambene jedinice i sa jasno obilježenom stambenom jedinicom koja je predmet prijave. Fotografije trebaju biti napravljene pod dnevnim svjetlom i u boji. – Potrebno dostaviti uz prijavu bez obzira na mjeru za koju se podnosi prijava;

Prijava uz koju se dostavljaju fotografije na kojima nije dat cjelovit prikaz objekta ili se dostavljaju samo fotografije djelomičnih prikaza, ili nije obilježena stambena jedinica, smatrat će se nekompletnom i bit će odbijena.

1. Foto-dokumentacija postojeće vanjske stolarije i bravarije na objektu (svih fasadnih otvora) – dostavljaju se fotografije vanjskog cjelovitog prikaza objekta na kojima su prema pozicijama iz predračuna vidljive i obilježene sve pozicije koju su predmet prijave. Pored vanjskog prikaza, svaki otvor koji je predmet prijave potrebno je fotografisati i sa unutrašnje strane. Ukoliko se neki otvori na objektu ne mijenjaju (jer su već zamjenjeni i u skladu su sa minimalnim tehničkim uslovima) ili se prilikom zamijene planira značajnije promijeniti dimenzija otvora, o istom je potrebno dati napomenu odnosno obrazloženje. - Potrebno dostaviti u slučaju kada se podnosi prijava za mjeru zamjene vanjske stolarije/bravarije.

Prijava uz koju se ne dostave fotografije kojima se nedvojbeno potvrđuje da je riječ o cjelovitoj zamjeni sve stolarije koja pripada prijavljenom objektu, ili se dostavljaju fotografije na kojima nisu vidljivi svi otvori uz naznaku onih koji su predmet zamjene, ili ne bude dato prihvatljivo pojašnjenje o razlogu za nemijenjanje pojedinog otvora, smatrat će se nekompletnom i bit će odbijena.

1. Foto-dokumentacija postojeće opreme/tehničkih sistema (postojeći kotlovi/peći/sistemi grijanja i sl.) - Dostavlja se fotografija postojećeg izvora toplote i postojećeg razvoda grijanja (ukoliko postoji). U slučaju instalacije toplotne pumpe pored navedenog potrebno je dostaviti i fotografiju vanjskog izgleda objekta sa obilježenim mjestom gdje se planira postaviti toplotna pumpa. – Potrebno dostaviti u slučaju kada se podnosi prijava za mjeru zamjene sistema grijanja;

Ukoliko je kroz prijavu navedeno da u objektu ne postoji unutrašnji razvod sistema grijanja (odabran tip grijanja u objektu: lokalni izvori toplote), a razvod grijanja nije obuhvaćen predračunom uz toplotnu pumpu ili kotao na pelet, potrebno je dati pojašnjenje o načinu rješavanja funkcionalnosti novog izvora toplote.

1. Predračun sa detaljnim predmjerom opreme i radova sa jasno naznačenim količinama, jediničnim i ukupnim cijenama, kao i specifikacijom materijala/opreme i radova kojom se svjedoči ispunjavanje tehničkih uslova iz **Priloga 1** ovog poziva. Predračun mora biti izdat (datiran, potpisan i ovjeren) od strane registrovanog lica (firme ili obrta) koje se bavi nabavkom opreme i/ili izvođenjem predmetnih radova i koje može izdati fiskalni račun, ne stariji od 30 dana od dana prijave na Javni poziv – original.

Ukoliko je mjera realizovana **nakon 03.11.2023. godine**, umjesto predračuna dostavlja se fiskalni račun i faktura sa detaljnim predmjerom opreme i radova sa jasno naznačenim količinama, jediničnim i ukupnim cijenama i specifikacijom svih materijala/opreme i radova za mjeru/e na koje se odnosi prijava. Faktura mora biti izdata (potpisana i ovjerena) od strane registrovanog lica (firme ili obrta) sa upisanim brojem fiskalnog računa. Ukoliko je u pitanju oprema, dostavlja se i garantni list.

Napomena: ukoliko se prijava podnosi za više od jedne mjere, potrebno je obezbijediti posebne predračune/račune za svaku pojedinu mjeru!

Ukoliko se uz prijavu dostavi predračun/račun koji ne sadrži tehničke podatke koji nedvojbeno svjedoče ispunjavanje minimalnih tehničkih uslova iz Priloga 1 ovog Poziva, ili koji ne sadrže troškove i nabavke i ugradnje, ili se, u slučaju da je mjera realizovana nakon 03.11.2023. godine, uz račun/fakturu ne dostavi i fiskalni račun prijava će se smatrati nekompletnom i bit će odbijena.

# NAČIN PRIJAVE I DOSTAVLJANJA OBAVEZNE PRIJAVNE DOKUMENTACIJE ZA JAVNI POZIV

Prijava na Javni poziv i dostavljanje obavezne dokumentacije vrši se isključivo elektronskim putem, odnosno putem „e-prijave“ dostupne na: [www.e-prijava.fzofbih.org.ba](http://www.e-prijava.fzofbih.org.ba).

Prijavu na Javni poziv podnosilac prijave obavlja **elektronskim popunjavanjem Prijavnog obrasca uz obavezno učitavanje (upload) obavezne dokumentacije iz tačke 2. Javnog poziva**.

Po pristupanju e-prijavi, u svrhu popunjavanja Prijavnog obrasca, podnosilac prijave najprije mora izvršiti *registraciju*. *Registracija* predstavlja identifikaciju podnosioca prijave tj. vlasnika/suvlasnika objekta, sa kontakt podacima. Sva dalja komunikacija sa podnosiocem prijave bit će vršena isključivo putem e-mail adrese koja se navede tokom *registracije,* te je podnosilac prijave dužan osigurati redovan uvid i provjeru pristigle e-pošte, a sve sa ciljem uspješnog provođenja obrade njegove prijave i realizacije eventualno dodijeljenog Ugovora.

Po obavljenoj *registraciji*, podnosilac prijave pristupa unosu podataka u Prijavni obrazac. U slučaju prihvatanja podnesene prijave, podaci koji se unesu u Prijavni obrazac će biti osnov za sačinjavanje Ugovora o dodjeli sredstava, te je podnosilac prijave odgovoran za tačnost i vjerodostojnost svih unosa u Prijavni obrazac.

Unos podataka u Prijavni obrazac podnosilac prijave obavlja kroz četiri grupe informacija: 1.) *Podaci o podnosiocu prijave*; 2.) *Bankovni podaci*; 3.) *Podaci o objektu* i 4.) *Podaci o projektu*.

Peti (5.) korak u e-prijavi je *Dokumentacija* u kojem podnosilac prijave vrši učitavanje tj. upload obavezne/tražene dokumentacije. Podnosilac prijave će tokom učitavanja biti „vođen“ e-prijavom, čime je osigurano učitavanje svih neophodnih dokumenata na za to predviđeno mjesto.

Obavezni dokumenti iz tačke 2. Poziva, učitavaju se na sljedeći način i u sljedećoj formi:

* + Dokumenti pod rednim brojem 1. i 2.: Obrasci Izjave I i Izjave II dostupni su u **Prilozima 2 i 3** Poziva, kao i u e-prijavi u dijelu *Dokumenti*. Obrasce Izjava je potrebno isprintati, popuniti i potpisati, te ovjeriti kod nadležnog organa. Ovjerene izjave potrebno je skenirati ili fotografisati (na način da je vidljiva ovjera), te u PDF ili JPEG formatu učitati na traženo mjesto u e-prijavi.
  + Dokumenti pod rednim brojem 3., 4. i 5.: Sve stranice originala dokumenata potrebno je skenirati ili fotografisati (na način da je vidljiva ovjera), te u PDF ili JPEG formatu učitati na traženo mjesto u e-prijavi.
  + Dokumenti pod rednim brojem 6.: Račune za električnu energiju za 3 (tri) prethodna mjeseca na kojima je jasno vidljiva potrošnja energije u kWh, kao i Izjava o istovjetnosti adresa (ako je primjenjivo) potrebno je skenirati ili fotografisati, te u PDF ili JPEG formatu učitati na traženo mjesto u e-prijavi.
  + Dokumenti pod rednim brojem 7., 8. i 9.: Svaku napravljenu fotografiju, u JPEG formatu potrebno je učitati na traženo mjesto u e-prijavi.
  + Dokumenti pod rednim brojem 10.: Originalni primjerak svakog predračuna/računa potrebno je skenirati ili fotografisati, te u PDF ili JPEG formatu učitati na traženo mjesto u e-prijavi.

Napomena: Proces popunjavanja Prijavnog obrasca i učitavanja dokumenata ne mora biti okončan tokom jednokratnog pristupa e-prijavi. Sve do potvrđivanja „pošalji prijavu“, podnosilac prijave može se u više navrata „vraćati“ svojoj započetoj e-prijavi, dopunjavati je, ili u slučaju potrebe, korigovati eventualno pogrešne unose.

Po završetku svih unosa i učitavanja svih dokumenata, podnosilac prijave u koraku 6.) *Pregled obrasca*, treba obaviti kontrolu i pregled svih unesenih podataka i dokumenata, te potvrditi svoju saglasnost za podnošenje prijave.

Odabirom „pošalji prijavu“ podnosilac prijave vrši verifikaciju i zvanično podnošenje svoje prijave.

Nakon okončanog podnošenja prijave, podnosilac prijave će putem e-mail adrese navedene u procesu *registracije* primiti povratnu informaciju kojom se potvrđuje zaprimanje njegove prijave. Potvrda zaprimanja prijave sadrži informaciju o vremenu zaprimanja iste i rednom broju pod kojim je prijava zaprimljena.

Da bi prijava na Poziv bila validna i pohranjena u e-prijavi, svi traženi unosi moraju biti ispravno izvršeni i svi traženi dokumenti učitani kako je zahtijevano. Ukoliko se pri pregledu konstatuje da je napravljen pogrešan unos bilo kojeg traženog podatka, prijava će biti odbijena.

Javni poziv je otvoren za podnošenje prijava do 23:59h na dan 30.08.2024. godine.

# USLOVI SUFINANSIRANJA I PRIHVATLJIVI TROŠKOVI

Vrijednost projekta odnosno procjena investicije koja se navodi u Prijavnom obrascu mora odgovarati iznosu iz predračuna/računa opreme i radova izdatim od strane registrovanih lica koja se bave nabavkom opreme i/ili izvođenjem predmetnih radova.

Jedinične cijene po pojedinačnim mjerama za pojedine materijale, opremu i ugradnju, da bi bile prihvatljive za sufinansiranje, moraju biti u skladu sa trenutnim tržišnim cijenama kada se predmetne mjere implementiraju. Fond zadržava pravo odbacivanja finansijski precijenjenih prijava.

Ukoliko podnosilac prijave podnosi prijavu za mjeru za koju je obavezna projektna dokumentacija, podnosilac prijave je obavezan izraditi istu o svom trošku.

Iznos sredstava od strane Fonda, koji se prema dostavljenoj prijavi odobri, predstavlja maksimalan iznos koji podnosilac prijave može ostvariti u skladu sa opravdanim troškovima. Korisnik sredstava će biti dužan opravdati utrošak ukupnih sredstava predviđenih za realizaciju projekta, kako vlastitih tako i sredstava Fonda.

Svako naknadno povećanje troškova realizacije mjera snosi podnosilac prijave. Ukoliko ukupni opravdani troškovi na kraju realizacije projekta budu manji od onih odobrenih prijavom, Fond će finansijski učestvovati u skladu sa procentualnim učešćem prema uslovima iz Javnog poziva, ali ne više od maksimalnog iznosa učešća Fonda odobrenog po prijavi.

Nakon što realizuje mjere, korisnik je dužan dostaviti Fondu Zahtjev za isplatu sredstava kako je definisano u tački 6. Javnog poziva. Po prihvatanju istog, te nakon provjere obilaskom objekta, Fond će korisniku jednokratno isplatiti sredstva po osnovu potpisanog Ugovora i to do 50% od visine realizovane investicije, a maksimalno do 5.000,00 KM.

Fond neće priznavati zahtjeve za isplatu sredstava, niti će odobrena sredstva biti isplaćena, ukoliko dokumentacija iz tačke 6. Javnog poziva bude dostavljana nakon roka definisanog Ugovorom.

Opravdani troškovi po ovom Pozivu su troškovi koji obuhvataju obavezno i nabavku materijala i ugradnju istog, (tvornički novih materijala, tehničkih sistema i opreme koji se prvi put stavljaju u upotrebu), a koji su nastali nakon 03.11.2023. godine. Vrijeme nastanka troška utvrđuje se datumom izdavanja fiskalnog računa i fakture od strane izvođača radova/dobavljača opreme. Nisu prihvatljivi troškovi samo nabavke materijala/opreme.

Fond neće priznavati troškove realizovanih mjera ukoliko iste ne zadovoljavaju minimalne tehničke uslove iz Priloga 1 ovog Poziva. Ispunjenje istih utvrđuje se uvidom u fakturu izvođača/dobavljača, izdatu u skladu sa tačkom 6. Javnog poziva.

Fond neće priznavati troškove djelimične provedbe pojedinačnih mjera, što znači da će se sredstva isplaćivati samo za mjere koje su provedene u cjelosti (npr. toplotna izolacija svih vanjskih zidova objekta, zamjena svih otvora na objektu...). Cjelovitost provedbe mjera dokazuje se foto-dokumentacijom realizovanih mjera i terenskim obilaskom.

Fond neće priznavati troškove realizovanih mjera ukoliko iste nisu izvršene u skladu sa Ugovorom. Ispunjenje ovog uslova, te utvrđivanje namjenskog utroška sredstava Fond će izvršiti terenskim obilaskom putem ovlaštenih predstavnika.

# OBRADA PRIJAVA

Pregled pristiglih prijava na Javni poziv, vršit će Komisija koju imenuje direktor Fonda.

Komisija razmatra prijave primljene na bazi Javnog poziva kontinuirano po prispijeću, odnosno prema redoslijedu zaprimanja, cijeneći ispunjenost uslova datih u Javnom pozivu kao kriterija za odobravanje, u skladu sa Programom utroška sredstava. Komisija će kontinuirano vršiti pregled zaprimljenih prijava sve do utroška raspoloživog budžeta.

Nakon podnošenja prijave, odnosno tokom pregleda prijave, korisniku nije omogućeno niti će od njega biti traženo da izvrši dopunu, pojašnjenje ili korekciju unesenih podataka i dokumentacije.

Prijave koje nisu dostavljene u traženoj formi (na način opisan u tački 3. Javnog poziva), prijave koje ne sadrže svu traženu dokumentaciju (navedenu u tački 2 Javnog poziva), prijave koje ne ispunjavaju uslove iz tačke 1.2 Javnog poziva, kao i prijave za koje u trenutku pregleda ne bude raspoloživih sredstava, bit će odbijene.

Prijave zaprimljene putem redovne pošte, elektronske pošte (e-mail-a) ili na bilo koji način drugačiji od onog navedenog u tački 3 ovog Poziva, neće biti uzete u razmatranje.

Za sve pregledane prijave Komisija izrađuje Izvještaj o ispunjenosti uslova, na temelju kojeg direktor Fonda donosi Odluku o dodjeli sredstava u roku od 30 dana od dana zaprimanja prijave. Obavijest o Odluci, odnosno rezultatu obrade prijave, sa instrukcijom o daljem postupanju, dostavlja se podnosiocima prijave elektronskim putem (e-mail-om).

Podnosioci čije prijave na Javni poziv budu odbijene zbog određenih nedostataka, u toku trajanja Javog poziva mogu ponovo izvršiti prijavu pod uslovom da su prethodno otklonili navedene nedostatke.

Nakon utroška odnosno dodjele svih raspoloživih sredstava, prijave koje ostanu nepregledane, putem maila će dobiti obavijest o istom.

# REALIZACIJA PRIHVAĆENIH PRIJAVA

Fond će po osnovu Odluke, s odabranim korisnikom sklopiti Ugovor o dodjeli sredstava. Ugovor se, uz Obavijest sa instrukcijom o daljem postupanju, Odlukom o dodjeli sredstava i Prijavnim obrascem, dostavlja odabranom korisniku elektronskom poštom (e-mail). Odabrani korisnik dužan je u roku od 5 dana od zaprimanja e-mail-a dostaviti Fondu četiri potpisana primjerka Ugovora i jedan potpisan primjerak Prijavnog obrasca poštom ili lično na adresu:

*Fond za zaštitu okoliša Federacije Bosne i Hercegovine*

*Hamdije Čemerlića 39a*

*71 000 Sarajevo*

Nedostavljanje potpisanih Ugovora u navedenom roku, smatrat će se odustajanjem korisnika od korištenja sredstava.

Sklapanjem Ugovora korisnik prihvata uslove zajedničkog sudjelovanja u sufinansiranju, te se obavezuje uložiti vlastita sredstva u realizaciju mjera energijske efikasnosti.

Ugovorom se posebno uređuje:

* predmet Ugovora;
* iznos odobrenih sredstava;
* način i uslovi isplate dodijeljenih sredstava na bankovni račun korisnika;
* vremenski rok provedbe mjera energijske efikasnosti i dostave potpune dokumentacije uz Zahtjev za isplatu;
* način praćenja i kontrole namjenskog utroška dodijeljenih sredstava;
* ostala međusobna prava i obaveze.

Nakon sklapanja Ugovora nije moguće mijenjati ugovorne odredbe kojima su regulisani rokovi i učešće Fonda u sufinansiranju, kao niti odredbe vezane uz uslove Poziva. Iznimno, iz Fondu opravdanih razloga i/ili u skladu s posebnim propisima odnosno aktima nadležnih tijela, moguće je po prethodno donesenoj poslovnoj odluci direktora Fonda i pod jednakim uslovima za sve korisnike regulirati ugovorne odredbe vezane uz rok provedbe predmeta Ugovora.

Nakon potpisa Ugovora, korisnik pristupa realizaciji mjera iz Ugovora, te je iste obavezan okončati i podnijeti *Zahtjev za isplatu sredstava* najkasnije do 31.10.2024. godine.

Korisnici koji su mjere realizirali prije podnošenja prijave a nakon 03.11.2023. godine, Zahtjev za isplatu mogu podnijeti nakon obostranog potisivanja Ugovora, ali najkasnije do 31.10.2024. godine.

Dostavljanje *Zahtjeva za isplatu sredstava* korisnik obavlja kroz sljedeće korake:

1. Popunjavanjem elektronskog obrasca *Zahtjeva za isplatu sredstava* putem platforme za e-prijavu, uz koji vrši učitavanje (upload) dokumentacije kojom dokazuje realizaciju mjera na način i u skladu sa uslovima iz Javnog poziva po kojem je izvršena prijava. Dokumentacija koju je uz Zahtjev potrebno učitati:

* Fakture sa fiskalnim računima izvođača radova/dobavljača opreme s detaljnim troškovnikom, sa jasno naznačenim količinama, jediničnim i ukupnim cijenama i specifikacijom svih materijala/opreme i radova, a kojom se svjedoči ispunjavanje traženih tehničkih uslova (**Prilog 1** Javnog poziva) – originalne primjerke svih fiskalnih računa i faktura je potrebno skenirati ili fotografisati, te u PDF ili JPEG formatu učitati na traženo mjesto;
* Fotodokumentaciju objekta/sistema nakon realizacije mjera, kojom se dokazuje novo stanje objekta/sistema - svaku napravljenu fotografiju u JPEG formatu potrebno je učitati na traženo mjesto.

1. Nakon elektronske popune Zahtjeva za isplatu sredstava, korisnik će na e-mail zaprimiti svoj popunjeni obrazac Zahtjeva za isplatu, koji je potrebno potpisan, u dva primjerka, dostaviti putem pošte ili lično na adresu:

*Fond za zaštitu okoliša Federacije Bosne i Hercegovine*

*Hamdije Čemerlića 39a*

*71 000 Sarajevo*

Napomena: Uz printani Zahtjev za isplatu sredstava koji se dostavlja na adresu Fonda, nije potrebno dostavljati fakture ni fotodokumentaciju koji su elektronski učitani uz *Zahtjev*.

Nakon zaprimanja Zahtjeva, Fond će izvršiti pregled istog, te u slučaju potrebne korekcije/dopune o istom informisati korisnika. Po kompletiranju dostavljene dokumentacije, putem ovlaštenih predstavnika, izvršit će se terenski obilazak u cilju utvrđivanja namjenskog utroška sredstava odnosno realizacije mjera u skladu sa Ugovorom.

Po prihvatanju dokumentacije kojom se zahtijeva isplata sredstava, te potvrđivanja realizacije na terenu, a u roku od 30 dana od zaprimanja iste, Fond će korisniku na bankovni račun isplatiti sredstva jednokratno.

Fond zadržava pravo pratiti namjensko korištenje sredstava, što uključuje i uslove koje je trebao ispunjavati odabrani korisnik, a koji su bili temelj za odobrenje sredstava i sklapanje Ugovora.

# OPĆE ODREDBE

Fond ne snosi nikakve troškove nastale pripremom, sačinjavanjem i dostavljanjem prijave, te podnosilac prijave nema prava na naknadu bilo kakvih troškova po osnovu učešća na Pozivu.

Fond ne učestvuje u ugovaranju poslovnih odnosa korisnika sredstava i ostalih sudionika u realizaciji mjera (izvođača radova, dobavljača i sl.), te ne može učestvovati u rješavanju eventualnih sporova i potraživanja koji u tim odnosima mogu nastati.

Fond se obavezuje štititi lične podatke građana u skladu s važećim propisima koji uređuju područje zaštite ličnih podataka. Svi lični podaci prikupljeni i obrađeni temeljem ovog Poziva, prikupljaju se i obrađuju u svrhu provedbe Poziva i informiranja javnosti, u skladu s propisima koji uređuju zaštitu ličnih podataka, odnosno samo u nužnom obimu za ostvarenje svrhe iz prijave, a sve u skladu sa Zakonom o zaštiti ličnih podataka (Službeni glasnik BiH broj 49/06, 76/11 i 89/11).

Za dodatne informacije zainteresovani podnosioci prijava se mogu obratiti putem kontakt telefona: +387 (0)33 723 680 svakim radnim danom (ponedjeljak–petak) u terminu od 10.00 do 13.00 sati.

|  |  |  |
| --- | --- | --- |
|  |  | Slađan Bevanda, direktor |
|  |  |  |

Prilozi: Prilog 1 – Tehnički uslovi; Prilog 2 – Obrazac Izjave I; Prilog 3 – Obrazac Izjave II